

**SLOVENSKÁ KOMORA STAVEBNÝCH INŽINIEROV**

**BUDE VZDELÁVAŤ ODBORNÍKOV V STAVEBNÍCTVE**

**V OBLASTI ENERGETICKEJ EFEKTÍVNOSTI**

**CEZ EÚ PROGRAM HORIZONT 2020**

***Bratislava 25. marca 2015* –** **Zvyšovať kvalifikáciu odborníkov v stavebníctve v oblasti energetickej efektívnosti a využitia obnoviteľných zdrojov s podporou z eurofondov bude Slovenská komora stavebných inžinierov.** **Celkový rozpočet projektu je takmer 1,4 milióna eur. Jeho cieľom bude pripraviť školenia, školiteľov a na záver projektu vyškoliť 400 slovenských a 300 českých odborníkov v oblasti energetickej efektívnosti.**

Projekt ingREeS, do ktorého sa zapojilo až deväť organizácií z troch krajín Európy, sa rozbehol svojím prvým stretnutím partnerov projektu. Vzdelávať sa budú špecialisti v oblasti energetickej efektívnosti a využitia obnoviteľných zdrojov energie pre profesie inžinier, architekt, projektant, stavbyvedúci, stavebný dozor, energetický poradca a odborne spôsobilé osoby pre energetickú certifikáciu budov.

„Komora bude vždy podporovať vzdelávanie odborníkov v stavebnej oblasti, pretože tým dosahujeme naše ciele vytvoriť predpoklady pre bezpečné a kvalitné stavby. Projekt ingREeS nadväzuje na už realizovaný projekt Pillar I Build Up Skills a využije jeho výsledky, čo je efektívne a zaručuje to jeho úspech,“ uviedol predseda SKSI Vladimír Benko.

Komora sa projektom zapojila do napĺňania Cestovnej mapy (Roadmap) pre vytvorenie a zavedenie systému ďalšieho vzdelávania v stavebníctve k rozvoju zručností a znalostí pracovníkov na stavbách pre zabezpečenie cieľov EÚ do roku 2020 v oblasti zvyšovania energetickej efektívnosti, znižovania skleníkových plynov v atmosfére a využitia obnoviteľných zdrojov energie.

Na stretnutí partnerov sa zúčastnil aj Alessandro Proia, projektový poradca Európskej komisie pre projekt ingREeS. „Zainteresovanie troch krajín do tohto projektu ako nový prístup k projektom programu Horizont 2020 a využitie priameho napojenia projektu na už realizovaný projekt patrili medzi dôvody, prečo sa Európska komisia rozhodla poskytnúť financie na projekt ingREeS“, doplnila Diana Krížová, riaditeľka Úradu SKSI.

V rámci projektu komora v spolupráci s Technische Universität Graz (Rakúsko), Universität für Bodenkultur Wien (Rakúsko), Stavebnou fakultou STU v Bratislave a Národným ústavom celoživotného vzdelávania pripraví vzdelávacie programy pre spomínané profesie. Tie plánuje komora zaviesť aj v rámci projektu celoživotného vzdelávania členov SKSI a odborníkov v oblasti energetickej hospodárnosti budov na Slovensku. Komora bude na projekte spolupracovať aj so Zväzom stavebných podnikateľov Slovenska a ViaEuropa Competence Centre, s.r.o. na hľadaní opatrení pre motiváciu zamestnávateľov investovať do vzdelávania v tejto oblasti a zvýšiť dopyt po kvalitných a kvalifikovaných odborníkoch. Za podpory českých partnerov - Svazu stavebních podnikatelů v ČR a s partnerom SEVEn - Středisko pro efektivní využívání energie o.p.s. SEVEn sa pripraví databáza školiteľov, ktorí budú aj v rámci projektu zaškolení.

Každý program vzdelávania odborníkov v stavebnej oblasti na Slovensku aj v Čechách bude ukončený skúškou a získaním certifikátu. Projekt sa svojim prvým dvojdňovým „kick-off meetingom“ rozbehol 24. marca 2015 a potrvá 36 mesiacov, do roku 2018.

**Názov projektu:**

Nastavenie kvalifikácie a systému ďalšieho vzdelávania a výcviku odborníkov na strednej a vyššej riadiacej úrovni v oblasti energetickej efektívnosti a využívania obnoviteľných zdrojov energie v budovách – ingREeS

Setting up Qualification and Continuing Education and Training Scheme for Middle and Senior Level Professionals on Energy Efficiency and Use of Renewable Energy Sources in Buildings — ingREeS

**Partneri projektu:**

Slovenská komora stavebných inžinierov (SK) - hlavný partner projektu

Stavebná fakulta STU v Bratislave (SK)

Zväz stavebných podnikateľov Slovenska (SK)

Národný ústav celoživotného vzdelávania (SK)

ViaEuropa Competence Centre, s.r.o. (SK)

Universität für Bodenkultur Wien (AT)

Technische Universität Graz (AT

Svaz podnikatelů ve stavebnictví v České republice (CZ)

SEVEn - Středisko pro efektivní využívání energie o.p.s. (CZ)

**Začiatok projektu:** 1. marec 2015

**Trvanie projektu:** 36 mesiacov

**Program EÚ:** Horizont 2020 – program Európskej únie pre výskum a inovácie

**Rozpočet projektu:** 1,399,622.72



Tento projekt získal finančné prostriedky z programu Európskej únie pre výskum a inovácie Horizont 2020

na základe Dohody o grante č. 649925-Ingrees.

***SKSI je stavovskou organizáciou obnovenou v roku 1992 zákonom č. 138/1992 Zb. o autorizovaných architektoch a autorizovaných stavebných inžinieroch.***

***SKSI podporuje práva inžinierov, ich profesijné, sociálne a hospodárske záujmy a obhajuje ich stavovskú česť. Dbá o to, aby inžinieri vykonávali svoje povolanie odborne a v súlade s jeho etikou a spôsobom, ktorý ustanovujú zákony a vnútorné predpisy.***

***Okrem autorizácie vykonáva Komora skúšky odbornej spôsobilosti pre energetickú certifikáciu a pre činnosti stavbyvedúci a stavebný dozor.***